Kritériá

pre finančné ocenenie športových výkonov reprezentantov SR 
z prostriedkov štátneho rozpočtu v roku 2014
___________________________________________________________________________

	Do oceňovania sa započítavajú umiestnenia dosiahnuté v roku 2013, ktoré splnili nasledovné podmienky pre finančné ocenenie z prostriedkov štátneho rozpočtu: 

1.	Oceňuje sa len jedno, a to najhodnotnejšie umiestnenie, ktoré športovec dosiahol. 

2.	Dosiahnuté umiestnenie bude zaradené do oceňovania po splnení nasledovných podmienok:

a)	ME a MEJ - počet športovcov v disciplíne a počet zúčastnených krajín na podujatí predstavuje min. 20 % z celkového počtu (zaokrúhlený nadol) členských krajín príslušnej európskej športovej federácie, 
b)	MS a MSJ - počet športovcov v disciplíne a počet zúčastnených krajín na podujatí predstavuje min. 10 % z celkového počtu (zaokrúhlený nadol) členských krajín príslušnej svetovej športovej federácie,
c)	športovec je členom národného športového zväzu (§ 8 písm. a), b) alebo c) zákona č. 300/2008 Z. z. o organizácii a podpore športu a o zmene a doplnení niektorých zákonov v znení neskorších predpisov).

	V prípade, že medzinárodná športová federácia vopred obmedzí počet štartujúcich na podujatí, potom sa ustanovenia uvedené v písm. a) a b) neuplatňujú. 

3.	Ustanovenie uvedené v ods. 2 sa ďalej neuplatňuje pri nasledovných podujatiach:

a)	Svetové hry neolympijských športov (SHNŠ),
b)	Olympijské hry mládeže (OHM),
c)	Európske olympijské festivaly mládeže (EYOF),
d)	Európske hry mládeže zdravotne znevýhodnených (EHM),
e)	svetové univerziády a akademické majstrovstvá sveta (SU a AMS).
	
4.	V individuálnych športoch za umiestnenie dosiahnuté v súťaži viacčlenných družstiev (dvojíc, družstiev, posádok a štafiet) sa za každého ďalšieho športovca pripočítava k stanovenej čiastke ďalších 50 %. Celková odmena sa rozdelí rovnako medzi jednotlivých členov. Táto čiastka sa zaokrúhľuje smerom hore na jednotky eur. Takýto systém ocenenia platí i pre "navádzačov" v športových disciplínach športovcov so zrakovým postihnutím. 

5.	V individuálnych športoch platí, že príslušný športový zväz môže použiť max. 30 % zo stanovenej odmeny športovca pre členov jeho realizačného tímu. 
 
6.	 Výška odmeny družstva za umiestnenie v kolektívnych športoch je vypočítaná ako súčin odmeny za umiestnenie a počtu členov družstva (počet členov družstva na záverečnom finálovom turnaji je stanovený pravidlami príslušnej medzinárodnej športovej federácie). Rozdelenie takto vypočítanej čiastky medzi jednotlivých členov družstva je v kompetencii príslušného športového zväzu.

7.	Do oceňovania v juniorských kategóriách sú zaradené umiestnenia dosiahnuté na juniorských podujatiach, ktoré sú najvyššie v hierarchii týchto podujatí. Rovnakou finančnou čiastkou sa oceňujú umiestnenia dosiahnuté na majstrovstvách sveta a majstrovstvách Európy v kategóriách do 21 a 23 rokov.

8.	Umiestnenie na delenom 3. - 4. mieste je do oceňovania zaradené ako umiestnenie na 3. mieste.

9.	Do oceňovania je zaradené aj vytvorenie európskeho a svetového rekordu, ktorý bol oficiálne uznaný príslušnou medzinárodnou športovou federáciou (príslušný športový zväz predloží potvrdenie medzinárodnej športovej federácie o  uznaní rekordu). Odmena za vytvorenie európskeho alebo svetového rekordu predstavuje 50 % z čiastky stanovenej za získanie titulu majstra Európy alebo titulu majstra sveta.

10.	Do oceňovania môžu byť zaradené umiestnenia aj z iných významných podujatí, ktoré nie sú uvedené v ods. A. - C, a to na základe rozhodnutia ministra školstva, vedy, výskumu a športu SR. Výška odmeny je max. 3 300 eur pre jedného športovca.

11.	Minimálna výška odmeny pre jednotlivca predstavuje čiastku 100 eur.
 
12.	Do oceňovania nie sú zaradené umiestnenia dosiahnuté v klubových súťažiach a v súťažiach veteránov.

Finančné odmeny
(v eur)

A.	Športy a disciplíny (individuálne):
•	olympijské,
•	paralympijské,
•	deaflympijské.

	1. miesto	2. miesto	3. miesto	
MS	6 600	3 300	1 660	
ME	3 300	1 660	840	
MSJ	1 660	840	420	
MEJ	840	420	200	

B.	Športy a disciplíny (kolektívne)*:
•	olympijské,
•	paralympijské,
•	deaflympijské.

	1. miesto	2. miesto	3. miesto	
MS	3 300	1 660	840	
ME	1 660	840	420	
MSJ	840	420	200	
MEJ	420	200	150	

* odmena je stanovená na 1 hráča

C. Športy a disciplíny (individuálne a kolektívne*):
•	neolympijské,
•	neparalympijské,
•	nedeaflympijské.

	1. miesto	2. miesto	3. miesto	
MS	1 660	840	420	
ME	840	420	200	
MSJ	420	200	150	
MEJ	200	150	100	

* odmena je stanovená na 1 hráča

Vysvetlivky k hodnoteniu jednotlivých podujatí:

SHNŠ		= MS v neolympijských športoch,
OHM  		= MSJ v olympijských športoch,
EYOF, EHM 	= MEJ v olympijských športoch,
SU a AMS	= MSJ v olympijských a neolympijských športoch,
ATP World Tour Finals (tenis) = MS v olympijskom športe,
WTA Championships (tenis) = MS v olympijskom športe,
GSJ (Grand Slam juniorov) v tenise	= MSJ v olympijskom športe.

Kritériá 

pre finančné ocenenie trénerov mládeže z prostriedkov štátneho rozpočtu v roku 2014

1.	Dotácia vo výške 330 eur sa poskytne jednému trénerovi, ktorý sa rozhodujúcou mierou pričinil o výsledok športovca v individuálnom športe, ktorý sa v roku 2013 umiestnil na jednom z prvých troch miest na majstrovstvách sveta juniorov, majstrovstvách sveta U –max., majstrovstvách Európy juniorov, majstrovstvách Európy U – max., na Európskych olympijských festivaloch mládeže, na juniorskom Grand Slame (v tenise), alebo za vytvorenie svetového alebo európskeho rekordu. 

2.	Dotácia vo výške 330 eur sa poskytne najviac dvom trénerom (osobitne pre každého z nich), ktorí sa rozhodujúcou mierou pričinili o výsledok družstva v kolektívnom športe, ktoré sa v roku 2013 umiestnilo na jednom z prvých šiestich miest na majstrovstvách sveta juniorov, majstrovstvách sveta U –max., majstrovstvách Európy juniorov, majstrovstvách Európy U – max., a na Európskych olympijských festivaloch mládeže. 

3.	Pri výpočte dotácie podľa ods. 1 a 2 sa umiestnenie športovcov so zdravotným znevýhodnením do 20 rokov počíta v kategórii dospelých, nakoľko títo športovci súťažia spoločne s dospelými. 

4.	Dotácia vo výške 500 eur sa poskytne jednému trénerovi za každý šport žiadateľa (so samostatnou svetovou federáciou), ktorý sa aktívne venoval práci s mládežou aspoň 20 rokov a zároveň sa v roku 2014 dožíva významného životného jubilea (50, 60, 70 rokov, atď.), a ktorému v minulosti ešte nebola poskytnutá dotácia na tento účel.